google/wiki40b huggingface dataset:
Στέλιος Κυμπουρόπουλος

Βιογραφικά στοιχεία

Γεννήθηκε στις 9 Ιουλίου 1985 στην Αθήνα. Στην ηλικία των δεκατεσσάρων μηνών διαγνώστηκε με νωτιαία μυική ατροφία. Στην ηλικία των 15 ετών η περίπτωσή του έγινε η αφορμή να αλλάξει ο νόμος περί σημαιοφόρων στις σχολικές παρελάσεις. 
Το 2003 εισήχθη στο Τμήμα Ιατρικής του Εθνικού και Καποδιστριακού Πανεπιστημίου Αθηνών, από όπου έλαβε το Πτυχίο Ιατρικής το 2010, με Άριστα.  Από το 2013 έως το 2015, παράλληλα με την άσκηση Ειδικότητας, παρακολούθησε μετεκπαιδευτικά σεμινάρια στο αντικείμενο των ψυχοσεξουαλικών διαταραχών του ανθρώπου. Το 2014 πήρε μεταπτυχιακό δίπλωμα στην «Προαγωγή Ψυχικής Υγείας - Πρόληψη Ψυχιατρικών Διαταραχών». Το 2016, έλαβε τον Τίτλο Ειδικότητας της Ψυχιατρικής και  έκτοτε εργάζεται ως Επιμελητής Β' στη Β' Πανεπιστημιακή Ψυχιατρική Κλινική του Πανεπιστημιακού Γενικού Νοσοκομείου «Αττικόν».
Το 2013, πρωτοστάτησε στη διοργάνωση της πρώτης ελληνικής αποστολής στην πανευρωπαϊκή εκδήλωση “Freedom Drive”, που έγινε εφαλτήριο για να δημιουργηθεί ο πρώτος Οργανισμός Ανεξάρτητης Διαβίωσης Ελλάδος, "I-Living!", που είναι μια αστική μη κερδοσκοπική εταιρεία που διοικείται αποκλειστικά από άτομα με αναπηρία.
Στις 20 Φεβρουαρίου 2019 ανακοινώθηκε η υποψηφιότητά του για ευρωβουλευτής με το ψηφοδέλτιο της Νέας Δημοκρατίας, ανταποκρινόμενος σε πρόσκληση-αίτημα του προέδρου της ΝΔ, Κυριάκου Μητσοτάκη. Η αναπηρία του αποτέλεσε αντικείμενο διαμάχης ανάμεσα σε στελέχη του ΣΥΡΙΖΑ και της ΝΔ, ιδίως με τον τότε αναπληρωτή υπουργό Υγείας, Παύλο Πολάκη. Αφορμή για την κίνηση του υπουργού αποτέλεσε μία ανάρτηση στα κοινωνικά δίκτυα του Κυμπουρόπουλου, με την ιδιότητα του υποψήφιου της ΝΔ στις ευρωεκλογές του 2019. 
Στις ευρωεκλογές εξελέγη ευρωβουλευτής, ενώ κατέχει το πανελλήνιο ρεκόρ σταυρών προτίμησης σε ευρωεκλογές, ήτοι 577.114 σταυρούς.
Πανελλήνιο πρωτάθλημα κανοέ καγιάκ σλάλομ 2011

Αποτελέσματα

Αναλυτικά οι τρεις πρώτοι, όπου υπάρχουν, ανά αγώνισμα:
Ανδρες: Κ1: 1. Καλτσής (Εύηνος), 2. Γιαννόπουλος (ΝΟΑ), 3. Κωστούλας - Καρακατσάνης (Τύμφη), C1: 1. Τσακμάκης (Μέθανα), 2. Μαντάς (Χαλκίδα), 3. Σεμάν (Τύμφη), C2: 1. Μοίρας Β., Μοίρας Εμμ. (Χαλκίδα), 2. Μαντάς, Νταντάκος (Χαλκίδα), 3. Κωστούλας - Καρακατσάνης, Σεμάν (Τύμφη), 3ΧΚ1: 1. Κωστούλας - Καρακατσάνης, Αγόρου, Σεμάν ( Τύμφη), 2. Καλτσής, Κουβαράς, Κατσικάς (Εύηνος), 3. Χειμώνας, Κωνσταντινίδης, Κυρίτσας (Αθηναϊκή Λέσχη), 3ΧC1: 1. Παπαδόπουλος, Πάτσο, Σκανδάλης (Χαλκίδα), 3ΧC2: 1. Μοίρας Εμμ., Μοίρας Β.- ,Νικολάου Αντ., Νικολάου Χρ. - Νταντάκος, Μαντάς (Χαλκίδα).
Εφηβοι: Κ1: 1. Μησιακούλης (Τύμφη), 2. Μαρκόπουλος (Χαλκίδα), 3. Αντωνίου (Τύμφη), C1: 1. Παπαθανάσης (Χαλκίδα), 2. Πάτσο (Χαλκίδα), C2: 1. Μουχτής - Παπαθανάσης (Χαλκίδα), 3ΧΚ1: 1. Λάκκας - Αγόρου - Μησιακούλης (Τύμφη), 3XC1: 1. Παπαδόπουλος- Παπαθανάσης - Μουχτής (Χαλκίδα).
Παίδες: Κ1: 1. Ντεγιάννης (Χαλκίδα), 2. Αντωνίου (Τύμφη), 3. Βάσαλος (Τύμφη), C1: 1. Μουχτής (Χαλκίδα), 2. Σκανδάλης (Χαλκίδα), 3. Παπαδόπουλος (Χαλκίδα), C2: 1. Σκανδάλης- Παπαδόπουλος (Χαλκίδα), 3ΧΚ1: 1. Μαρκόπουλος - Ντεγιάννης - Κανέλλης (Χαλκίδα), 3ΧC1: 1. Βρέμος - Σουλιώτης - Λάππας (Τύμφη).
Γυναίκες: Κ1: 1. Φερεκίδη (Οδυσσέας Γαλατσίου), 2. Δημητριάδη (Αθηναϊκή Λέσχη), 3. Τσουκνάκη (Αθηναϊκή Λέσχη), C1: 1. Ντάμπου (Χαλκίδα).
Νεάνιδες: Κ1: 1. Δημάκου (Χαλκίδα), C1: 1. Ντάμπου (Χαλκίδα), 3ΧΚ1: 1. Ντάμπου - Δημάκου - Νικολάου (Χαλκίδα).
Κορασίδες: Κ1: 1. Δημάκου (Χαλκίδα), C1: 1. Μησιακούλη (Τύμφη).
Όρος Τιανζί

Περιγραφή

Έχει πάρει την ονομασία του από έναν αγρότη με το όνομα Ξιάνγκ Ντακούν της εθνοτικής ομάδας των Τουτζιαζού (土家族, πινγίν: Tǔjiāzú), ο οποίος ήταν ο ηγέτης μιας επιτυχούς επανάστασης των χωρικών της περιοχής και αποκαλούσε τον εαυτό του ως Τιανζί, το οποίο σημαίνει γιός του Ουρανού, και αποτελεί παραδοσιακό χαρακτηρισμό των κινέζων αυτοκρατόρων.
Καλύπτει μια περιοχή 67 τετραγωνικών χιλιομέτρων, και η υψηλότερη κορυφή του είναι στα 1.2 χιλιόμετρα πάνω από το επίπεδο της θάλασσας. Η μετακίνηση στην περιοχή γίνεται με τελεφερίκ.

Αξιοθέατα

Στην ανατολική είσοδο του βρίσκεται βουδιστικός ναός που χρονολογείται από τη δυναστεία των Τανγκ (7ος - 10ος αιώνας), και ολόκληρη η περιοχή αποτελεί μέρος του Εθνικού Δασικού Πάρκου της Ζανγκτζιατζιέ με πολλά είδη ζώων και φυτών, με τις κατακόρυφες ασβεστολιθικές στήλες να αποτελούν χαρακτηριστικό της ευρύτερης περιοχής.
Φραγκίσκος Α΄ της Μάντουα

Βιογραφία

Ήταν γιος του Λουδοβίκου Β΄ και της Άλντας των Έστε, κόρης του Ομπίτσο Γ΄ μαρκησίου της Φερράρα. 
Ο πατέρας του διατηρούσε φιλικές σχέσεις με το Μιλάνο, μάλιστα τον πάντρεψε με την κόρη του Μπερναμπό Βισκόντι κυβερνήτη του Μιλάνου. Το 1382 απεβίωσε ο πατέρας του και τον διαδέχθηκε. Στην πολιτική του κράτησε τις ισορροπίες με τους Βισκόντι του Μιλάνου και με τη Βενετία. Το 1391 η σύζυγός του κατηγορήθηκε για μοιχεία και εκτελέστηκε. Ο Φραγκίσκος Α΄ συμμάχησε με τη Βενετία για να προστατέψει την Μάντουα από την αυξανόμενη δύναμη του Τζιαν Γκαλεάτσο Βισκόντι. 
Το 1393 νυμφεύτηκε τη Μαργαρίτα Μαλατέστα, που έφερε στον Οίκο των Γκοντζάγκα την ασθένεια της οστεομαλακίας, η οποία θα εμφανιζόταν περιοδικά στους ηγεμόνες της Μάντουα ως τον 16ο αι. Έπρεπε να προστατεύει τα εδάφη του από τις επιθέσεις του Τζιαν Γκαλεάτσο, αλλά το 1401 ο κυβερνήτης του Μιλάνου απεβίωσε κι έτσι λύθηκε η αντιπαράθεση.
Είναι ο ιδρυτής του κάστρου του Αγ. Γεωργίου, που είναι ο πυρήνας του δουκικού ανακτόρου της Μάντουα. Είναι αυτός που έκτισε τη γοτθική πρόσοψη της εκκλησίας, το κωδωνοστάσιο του Σαντ Αντρέα και το Κοιμητήριο της Σάντα Μαρία ντέλε Γκράτσιε στο Κουρτατόνε. Στην αλληλογραφία του με τον Σιμόνε ντε Κρέμα είναι ο πρώτος που χρησιμοποίησε την κρυπτογραφία με αντικατάσταση.
Απεβίωσε το 1407 και τον διαδέχθηκε ο γιος του Ιωάννης-Φραγκίσκος.
803 Πίκα

Φυσικά χαρακτηριστικά

Η μέση διάμετρος της Πίκας εκτιμάται σε 46,5 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,1181.
Διομήδης Κυριακός

Βιογραφία

Γεννήθηκε στις Σπέτσες το 1811 και ήταν γιος του Αναστασίου Διομήδη. Καταγόταν από μεγάλη οικογένεια ναυτικών και αγωνιστών με αρβανίτικη καταγωγή. Σπούδασε νομική στην Πίζα και το Παρίσι. Ακολούθησε αρχικά σταδιοδρομία στον δικαστικό κλάδο και το 1835 έγινε εισαγγελέας πρωτοδικών.
Στη συνέχεια εκλέχτηκε πληρεξούσιος των Σπετσών το 1840 και το 1862 καθώς και επανειλημμένα βουλευτής. Όντας έγκριτος νομικός είχε σημαντική συμβολή στη σύνταξη του Συντάγματος του 1843. Το 1851 έγινε Καθηγητής του Συνταγματικού Δικαίου ενώ το 1863 όταν εκλέχθηκε στην Β΄ Εθνική Συνέλευση, υπήρξε μέλος της Επιτροπής Καταρτίσεως του νέου Συντάγματος. Το 1863 διορίστηκε Υπουργός Εκκλησιαστικών και Δημοσίας Εκπαιδεύσεως στη νέα κυβέρνηση  και διετέλεσε περίπου για ένα μήνα, από 27 Μαρτίου 1863 μέχρι 19 Απριλίου 1863, πρωθυπουργός της χώρας (Κυβέρνηση Διομήδη Κυριακού 1863), παραιτούμενος λόγω αδυναμίας επιβολής στους στρατιωτικούς  (οξυμένα πολιτικά πάθη θα οδηγούσαν στην εμφύλια σύγκρουση των Ιουνιανών δύο μήνες αργότερα). Επίσης είχε διατελέσει πρόεδρος της Βουλής.
Γιος του ήταν ο Νικόλαος Διομήδης και εγγονός του ο Αλέξανδρος Διομήδης. Έγραψε επίσης ιστορικά και νομικά βιβλία.
Απεβίωσε στις 20 Ιουνίου 1869 στη Νάπολη.
Όμε ντελς νάσος

Στους καταλανικούς μύθους, μια φυσιογνωμία είναι ο Όμε ντελς νάσος (κατ. Home dels nassos), που σημαίνει "Ο άνθρωπος με τις μύτες". 
Σύμφωνα με τη λαογραφική παράδοση της Καταλονίας και άλλων ισπανικών περιοχών, ο άνθρωπος αυτός την παραμονή της Πρωτοχρονιάς τριγυρίζει στους δρόμους και έχει τόσες μύτες στο πρόσωπό του όσες και οι μέρες του χρόνου που έχουν απομείνει, αφού κάθε μέρα χάνει κι από μια μύτη. 
Έτσι, τα μικρά παιδιά πιστεύουνε ότι κυκλοφορεί ένας άνθρωπος με περίεργο πρόσωπο και 365 μύτες και βγαίνουν να τον ψάξουν, κάτι το οποίο αποδεικνύεται τελικά πολύ δύσκολο, καθώς, μιας και πρόκειται για την τελευταία μέρα του χρόνου, ο Άνθρωπος με τις 365 Μύτες έχει μόνο μία.
Στη Βαρκελώνη, εμφανιζόταν το μεσημέρι στην πλατεία Παλάου, μπροστά από τη Λότζα, όπου προσπαθούσε με εκατοντάδες μαντίλια να σκουπίσει τις 365 μύτες που γέμιζαν όλο του το σώμα. Σε πολλές πόλεις, την τελευταία μέρα του χρόνου οργανώνονται εορταστικές παρελάσεις, όπου ένας ξυλοπόδαρος παριστάνει τον Χόμε ντελς Νάσος.
Σύμφωνα με τον λαογράφο Χοάν Αμάδες, πρόκειται για τα απομεινάρια ενός πανάρχαιου μύθου που συμβολίζει τον κύκλο της χρονιάς.
Αρνώ Αμανιέ του Αλμπρέ

Βιογραφία

Ήταν γιος του Βερνάρδου-Εζί Δ΄ κυρίου του Αλμπρέ και της Ματέ του Αρμανιάκ. Είχε εδάφη στη Γασκώνη, που με τη Συνθηκη του Μπρετινύ το 1630 περιήλθαν στην επικυριαρχία του Εδουάρδου Γ΄ της Αγγλίας, ο οποίος όρισε τον διάδοχο Εδουάρδο ως πρίγκιπα της Ακουιτανίας & της Γασκώνης. Έτσι το 1363 ο Αρνώ-Αμανιέ υπέβαλλε ως υποτελής τα σέβη του στους δύο Εδουάδους, ωστόσο το 1368 άλλαξε στρατόπεδο και έκανε μυστική συμφωνία με τον Κάρολο Ε΄ της Γαλλίας.
Τάσος Μελετιάδης

Αφιέρωση

Το γήπεδο του Χαλκερού ονομάστηκε από το καλοκαίρι του 2007 με το όνομά του. Από τότε, το γήπεδο λέγεται Τάσος Μελτιάδης.

Θάνατος

Ο Τάσος Μελετιάδης πέθανε σε ηλικία 32 χρονών στις 8 Σεπτεμβρίου 1997 απο λευχαιμία και η κηδεία του έγινε στη Θεσσαλονίκη όπου ζούσε με την οικογένειά του,ενώ το μνήμα του βρίσκεται σήμερα στην πύλη των κοιμητηρίων του Χαλκερού.

Οικογένεια

Παντρεύτηκε την Θώμη Δήμου το 1992 και γεννήθηκε η κόρη τους στις 11 Δεκεμβρίου 1994.
Δαβίδ (Γρενάδα)

Ο Δαβίδ (David) είναι ένα χωριό της Γρενάδας. Ανήκει στην ενορία του Αγίου Πατρικίου.  Από αυτόν πήρε το όνομά του ο Κόλπος Δαβίδ.
Χώμα (Λυκία)

Το Χώμα ήταν τοποθεσία στο εσωτερικό της αρχαίας Λυκίας, σύμφωνα με τον Πλίνιο ευρισκόμενη πλησίον ποταμού με το όνομα Aedesa. Ο Πτολεμαίος τοποθετεί το Χώμα ως μία από τις τέσσερις πόλεις Μιλυάδος, ενώ το τοποθετεί γεωγραφικά κοντά στα Κάνδυβα.

Επισκοπή

Καθώς ευρισκόταν εντός της ρωμαϊκής επαρχίας της Λυκίας, η επισκοπή του Χώματος υπαγόταν στην Μητροπολιτική Έδρα της Μύρας, πρωτεύουσας της επαρχίας. Τα ονόματα τριών εκ των επισκόπων της έχουν διασωθεί σε σωζόμενες πηγές της εποχής. Ο Πιόνιος συμμετείχε στην Α΄ Σύνοδο της Κωνσταντινούπολης το 381. Ο Ευδόξιος ήταν παρών τόσο στη Σύνοδο της Εφέσου το 431, όσο και στην Σύνοδο της Χαλκηδόνας το 451, ενώ ήταν μεταξύ των επισκόπων της περιοχής της Λυκίας, οι οποίοι, το 458, υπέγραψαν επιστολή προς τον Βυζαντινό Αυτοκράτορα Λέοντα Α΄ τον Θράκα αναφορικά με τον φόνο του Προτέριου Αλεξανδρείας. Ο Νικόλαος συμμετείχε στην υπό τον Φώτιο Σύνοδο της Κωνσταντινούπολης (879).
Μη αποτελώντας, πλέον, έδρα επισκοπής, το Χώμα είναι σήμερα καταχωρημένο από την Καθολική Εκκλησία ως τιμητική επισκοπή.
1890 Κονοσένκοβα

Φυσικά χαρακτηριστικά

Η μέση διάμετρος της Κονοσένκοβα εκτιμάται σε 25,68 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,128 ± 0,014. Είναι άγνωστο αν και με ποια περίοδο περιστρέφεται η Κονοσένκοβα γύρω από τον εαυτό της.
Ελληνικές βουλευτικές εκλογές 1844

Οι εκλογές του 1844 ήταν οι πρώτες κοινοβουλευτικές της Ελλάδας.

Διεξαγωγή

Η διενέργεια των εκλογών ήταν αποτέλεσμα της λαϊκής επανάστασης του 1843 και της περικύκλωσης των ανακτόρων, με αίτημα την παραχώρηση συντάγματος. Μετά από αυτά, ο βασιλιάς Όθων αναγκάστηκε να διορίσει μεταβατική κυβέρνηση, ώστε αυτή να προκηρύξει εκλογές για την σύνταξη συντάγματος.
Οι εκλογές έγιναν σύμφωνα με τον εκλογικό νόμο της 4ης Μαρτίου 1829, δηλαδή με «έμμεση και καθολική ψηφοφορία του άρρενος πληθυσμού άνω των 25 ετών». Εξελέγησαν 244 πληρεξούσιοι από 92 εκλογικές περιφέρειες, συμπεριλαμβανομένων και εκπροσώπων των αλύτρωτων περιοχών που συμμετείχαν στην επανάσταση του 1821.
Στις 26 Νοεμβρίου 1843 εξελέγη επιτροπή με 21 μέλη για να καταρτίσει σχέδιο Συντάγματος . Το τελικό σχέδιο ψηφίστηκε στις 21 Φεβρουαρίου 1844, κυρώθηκε από την Εθνοσυνέλευση και εκδόθηκε από το μονάρχη στις 18 Μαρτίου. Με βάση τον εκλογικό νόμο, που καταρτίστηκε  στις 18 Μαρτίου 1844, κάθε επαρχία αποτελούσε ξεχωριστή εκλογική περιφέρεια. Ο αριθμός των βουλευτών που εκλέγονταν σε κάθε εκλογική περιφέρεια εξαρτώταν από τον πληθυσμό της. Επαρχίες πάνω από 10.000 κατοίκους εξέλεγαν ένα βουλευτή, έως 20.000 κατοίκους 2 βουλευτές, έως 30.000 κατοίκους 3 βουλευτές , πάνω από 30.000 κατοίκους εξέλεγαν 4 βουλευτές, Προνομιακά η Ύδρα θα εξέλεγε 3 βουλευτές, οι Σπέτσες 2 βουλευτές και "οι εν Ελλάδι Ψαριανοί" 2 βουλευτές. Επίσης 1 βουλευτή θα εξέλεγαν οι καθηγητές του Πανεπιστημίου Αθηνών.
Οι εκλογές διήρκεσαν έξι μήνες, μέσα σε κλίμα βίας και νοθείας, και διενεργήθηκαν κατά τη διάρκεια της Κυβέρνησης Μαυροκορδάτου. Οι περισσότερες περιφέρειες τις έκαναν τον Μάιο και τον Ιούνιο του 1844, ενώ άλλες τον Αύγουστο. Έγιναν με το πλειοψηφικό σύστημα στενής περιφέρειας. Νικητής των εκλογών ήταν ο Ιωάννης Κωλέττης αρχηγός του Γαλλικού κόμματος, ήταν ο πρώτος κοινοβουλευτικός πρωθυπουργός της Ελλάδας. Παρόλο που το κόμμα του ήρθε τρίτο στις εκλογές σχημάτισε κυβέρνηση συνασπισμού με το Ρωσικό κόμμα, την Κυβέρνηση Ιωάννη Κωλέττη 1844. Η πρώτη εκλεγμένη Βουλή των Ελλήνων συγκροτήθηκε σε σώμα και συνεδρίασε για πρώτη φορά τον Ιανουάριο του 1845. Ωστόσο, υποστηρίζεται η σωστή άποψη πως, αν θα θέλαμε να είμαστε ακριβολόγοι, κοινοβουλευτικό σύστημα με την ορθή έννοια του όρου, υπήρξε με την καθιέρωση της αρχής της Δεδηλωμένης στα 1875 από το Χαρίλαο Τρικούπη. Συνεπώς, κατάτην άποψη αυτή, πρώτος κοινοβουλευτικός Πρωθυπουργός ήταν ο Χαρίλαος Τρικούπης.

Βουλευτές που εκλέχθηκαν στις βουλευτικές εκλογές του 1844

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Κάτω Βροντού Δράμας

Ιστορία

Στους βυζαντινούς χρόνους, είναι γνωστό πως η ευρύτερη περιοχή της Δράμας ήταν αγροτική και ανήκε σε μεγάλες γαιοκτησίες ή μετόχια μοναστηριών. Την επόμενη περίοδο, οι Οθωμανοί κατέλαβαν ολόκληρη την περιοχή από το 1383 έως το 1912 και οι χριστιανοί κατέφυγαν στα ορεινά, όπως το λεκανοπέδιο του Νευροκοπίου, για ασφάλεια.Σταδιακά εγκαταστάθηκαν μουσουλμάνοι κοντά σε χριστιανικούς οικισμούς και συγκροτήθηκε η επαρχία Νευροκοπίου.Στο μεταξύ την περιοχή διεκδικούν και Βούλγαροι, την οποία και καταλαμβάνουν το 1912.Το χωριό θα πυρποληθεί και ύστερα από πολύμηνη κατοχή, ο ελληνικός στρατός θα το απελευθερώσει το καλοκαίρι του 1913.Την περίοδο 1920-1929, οι Βούλγαροι και οι μουσουλμάνοι εγκαταλείπουν την περιοχή στα πλαίσια των κρατικών συμφωνιών για την αναταλλαγή των πληθυσμών και στη θέση τους εγκαταθίστανται πρόσφυγες από τον Πόντο, τη Μικρά Ασία και τη Θράκη, απόγονοι των οποίων είναι και οι σημερινοί κάτοικοι του χωριού.Την περίοδο 1941-1944 ακολουθεί η νέα κατοχή από τους Βούλγαρους και το χωριό πυρπολείται ξανά.Τις επόμενες δεκαετίες, ο πληθυσμός του χωριού μειώνεται δραματικά εξαιτίας της οικονομικής μετανάστευσης προς τα αστικά κέντρα του εσωτερικού αλλά και του εξωτερικού-κυρίως προς τη Γερμανία.

Οικονομία

Η καλλιέργεια της πατάτας και των φασολιών, καθώς και η κτηνοτροφία αποτελούν τις βασικές παραγωγικές δραστηριότητες των κατοίκων της Κάτω Βροντούς.Η πατάτα και τα φασόλια ειδικότερα, είναι προϊόντα αναγνωρισμένα με Π.Ο.Π (Προστατευόμενη Ονομασία Προέλευσης)και Π.Γ.Ε (Προστατευόμενη Γεωγραφική Ένδειξη) για την ευρύτερη περιοχή του Κάτω Νευροκοπίου.

Αθλητισμός

Τοπική ομάδα  Δόξα Κάτω Βροντούς.
Οικογένεια Κανακάρη

Η Οικογένεια Κανακάρη ήταν παλιά και πλούσια οικογένεια προκρίτων της Πάτρας.

Πληροφορίες

Γενάρχης της ήταν ο Κυριαζής Κανακάρης, ο οποίος μαζί με τον αδερφό του, Αγγελάκη, εγκαταστάθηκαν στις αρχές του 17ου αιώνα στην Πάτρα. Η καταγωγή της οικογενείας ήταν απο τη Λειβαδιά. Ο Κυριαζής διορίστηκε εφημέριος του ναού της Αγίας Τριάδας και απέκτησε δύο αγόρια, τον Λουκά και τον Ρόδη και μια κόρη, την Αγγελική. Τα δύο αδέρφια ασχολήθηκαν με το εμπόριο και απέκτησαν σημαντική περιουσία. Στην ανάδειξη της οικογένειας διαδραμάτισε ρόλο και η συγγενική σχέση τους με τους Νοταράδες.
Τα δύο αδέρφια έμειναν άτεκνα σε αντίθεση με την αδερφή τους Αγγελική που είχε παντρευτεί παρά τη θέληση τους με τον Μπενιζέλο Ρούφο. Τελικά ο Ρόδης Κανακάρης από τον φόβο της εξαφάνισης του γένους του, συμφιλιώθηκε με την αδερφή του με τους εξής όρους: Όλα τα παιδιά της Αγγελικής θα ασπάζονταν το ορθόδοξο δόγμα ενώ όσοι θα βαφτίζονταν με τα ονόματα Αθανάσιος, Ρόδης και Λουκάς θα προσέθεταν και το επώνυμο "Κανακάρης". Παράλληλα υιοθέτησε τον Αθανάσιο Κανακάρη, ανηψιό του, στον οποίο κληροδότησε όλη του την περιουσία.
Σήμερα οι απόγονοι των Κανακάρηδων - Ρούφων ζουν στην Αθήνα.
Στέρεο Νόβα

Ιστορικό

Η ιστορία των Στέρεο Νόβα ξεκίνησε το 1986, όταν βρέθηκαν μαζί οι Κωνσταντίνος Βήτα, Μιχάλης Δέλτα και Αντώνης Πι (Αντώνης Παλάσκας), έχοντας αρκετές μουσικές ανησυχίες και κάνοντας μουσικούς πειραματισμούς. Επηρεασμένοι από τον ήχο της acid, έγραψαν κάποια κομμάτια και σχημάτισαν ένα instrumental (ορχηστρικό-χωρίς στίχους) γκρουπ με το όνομα Bobby Blast. Κατά τη διάρκεια του 1990, ο Κωνσταντίνος Βήτα έγραψε κάποιους στίχους κι η μπάντα αποφάσισε να τους ενσωματώσει στα κομμάτια της. Το όνομά της άλλαξε σε Στέρεο Νόβα. Μέχρι το 1991 ολοκληρώθηκαν τα κομμάτια του πρώτου τους ομώνυμου δίσκου, ο οποίος τελικά κυκλοφόρησε το 1992 από την Wipe Out Records. Ακολούθησαν κυκλοφορίες αρκετών άλμπουμ και singles μέχρι και την κυκλοφορία του Τέλσον το 1996, οπότε και ο Αντώνης Πι αποχώρησε από το γκρουπ. Οι Στέρεο Νόβα παρέμειναν για περίπου ένα χρόνο ακόμα στο χώρο της μουσικής, και διαλύθηκαν στα τέλη του 1997. Τα μέλη των Στέρεο Νόβα συνεχίζουν ξεχωριστά τον δρόμο τους στη μουσική μέχρι σήμερα.
Τον Νοέμβριο του 2008, μετά από μήνες υποθέσεων, αποκαλύφθηκε στην ιστοσελίδα LiFO ότι οι Στέρεο Νόβα θα επανενωθούν για μία και μοναδική βραδιά, στις 5 Δεκεμβρίου, στο live για τα 3 χρόνια της LiFO.
Το Νοέμβριο του 2013, με την επέτειο της συμπλήρωσης 20 χρόνων από την πρώτη κυκλοφορία των Στέρεο Νόβα, επανεκδόθηκαν οι δίσκοι Ντισκολάτα, Ασύρματος Κόσμος, Τέλσον, Βιταμίνα Τεκ, Ωφέλιμο Φορτίο, Σ.Κ.Α.Ζ.H., Best Off, Κύκλοτρον και The Drone Compilation. Κυκλοφόρησαν επίσης δύο συλλογές με όλα τους τα singles και μια έκδοση με τον τίτλο Plus, με όλες τις συνεργασίες του συγκροτήματος με άλλους καλλιτέχνες.
Το καλοκαίρι του 2018, οι Κωνσταντίνος Βήτα και Μιχάλης Δέλτα θα εμφανιστούν στο Summer Nostos Festival στο Ίδρυμα Σταύρος Νιάρχος.

Ύφος

Τα πρώτα άλμπουμ των Στέρεο Νόβα περιείχαν κυρίως αργά κομμάτια που μπορούν να χαρακτηριστούν ως techno ambient. Στη διάρκεια της πορείας τους ο ήχος τους "σκλήρυνε", κινούμενοι στον ευρύτερο χώρο της techno. Χαρακτηριστικός είναι κι ο στίχος της μπάντας. Ο Κωνσταντίνος Βήτα ραπάρει πεζά ποιήματα που έχει γράψει ο ίδιος, δημιουργώντας συνολικά στην ελληνική μουσική σκηνή ένα νέο πρωτοποριακό είδος που θα επηρεάσει ακόμα και την ποπ μουσική. Οι Στέρεο Νόβα, παρά την επιτυχία τους, απέφυγαν την χωρίς όριο εμπορευματοποίηση της δουλειάς τους.
Θανάσης Πώποτας

Βιογραφία

Ο Θανάσης Πώποτας γεννήθηκε το 1927 και καταγόταν από τους Σοφάδες Καρδίτσας. Ήταν ανηψιός του Αλέξανδρου Μέρου, εκδότη του Ταχυδρόμου του Βόλου και βουλευτή Μαγνησίας της Ένωσης Κέντρου. Μετά το θάνατο του Μέρου το 1964, ανέλαβε τη διεύθυνση της εφημερίδας. Νωρίτερα, το 1955, ως πολιτικός συντάκτης του Ταχυδρόμου, είχε συνοδεύσει τον γνωστό Βολιώτη πολιτικό και πρώην υπουργό Γεώργιο Καρτάλη στην ιστορική επίσκεψή του στη Σοβιετική Ένωση.
Μετά την άνοδο του ΠΑΣΟΚ στην εξουσία το 1981, ο Πώποτας βρισκόταν σε επαφή με το πρωθυπουργικό γραφείο, και στις αρχές του 1982 είχε τις πρώτες συζητήσεις με τον Ανδρέα Παπανδρέου για τη δημιουργία αθηναϊκού ομίλου ΜΜΕ που θα στήριζε αποφασιστικά την κυβέρνηση και τον Παπανδρέου προσωπικά. Με τη βοήθεια της κυβέρνησης εξασφάλισε τη χορήγηση εξαιρετικά μεγάλων δανείων από τις τράπεζες Εθνική και Εμπορική και μάλιστα στην περίπτωση της Εμπορικής εξαναγκάστηκαν σε παραίτηση διευθυντικά στελέχη της τράπεζας που αρνούνταν τη χορήγηση των δανείων.
Τελικά τον Σεπτέμβριο του 1983 ο Πώποτας κυκλοφόρησε την Ελεύθερη Γνώμη, ενώ στις αρχές του 1984 έβγαλε και δεύτερη καθημερινή εφημερίδα, τις Ειδήσεις. Πλήρωνε πολύ καλούς μισθούς και κατάφερε να προσεγγίσει γνωστούς δημοσιογράφους, όπως ο Χρήστος Μεμής (αργότερα διευθυντής στα Νέα) και ο Δημήτρης Κατσίμης (αργότερα γενικός διευθυντής Ειδήσεων της ΕΡΤ). Επίσης από την αρχή είχε την μερίδα του λέοντος στις κρατικές διαφημίσεις.
Παρ' όλα αυτά το κοινό δεν ανταποκρίθηκε και οι εφημερίδες έκλεισαν νωρίς, ενώ ο ίδιος ο Πώποτας είχε και δικαστικές εμπλοκές, καθώς καταδικάστηκε σε πολυετή φυλάκιση για υπεξαίρεση μαζί με το στέλεχος της Εθνικής Τράπεζας Σπύρο Λιντοβόη.
Ο Πώποτας κατάφερε να βγει γρήγορα από τη φυλακή μετά από μερικούς μήνες, επειδή διαπιστώθηκε ανήκεστος βλάβη της υγείας του, αλλά αντιμετώπισε οικονομικά προβλήματα, με αποτέλεσμα να κλείσει και ο Ταχυδρόμος, ο οποίος ωστόσο αργότερα επανακυκλοφόρησε.
Ο δημοσιογράφος Πάνος Λουκάκος (αργότερα στενός συνεργάτης του Μιλτιάδη Έβερτ και βουλευτής Επικρατείας της Νέας Δημοκρατίας) στο βιβλίο του για τον Τύπο και την πολιτική στη μεταπολίτευση περιγράφει τον Πώποτα ως «νοικοκύρη» και «άρχοντα», αγαπητό σε όλους τους συνεργάτες του, που ταλαιπωρήθηκε άδικα. Δεν ήξερε πως λειτουργούσαν τα μεγάλα εκδοτικά συγκροτήματα, ενώ η μεγάλη του αγάπη προς τον Ανδρέα Παπανδρέου τον οδήγησε να προσλάβει στις εφημερίδες του υπεράριθμο προσωπικό από την τότε Κλαδική Οργάνωση Δημοσιογράφων του ΠΑΣΟΚ, με υπερβολικά υψηλούς μισθούς. Χαρακτηριστική ήταν η περίπτωση δημοσιογράφου της Γνώμης που αγόρασε λευκή «Τζάγκουαρ» με την οποία εμφανιζόταν στα γραφεία της εφημερίδας.
Πέθανε μετά από σύντομη ασθένεια τον Αύγουστο του 2008, σε ηλικία 81 ετών. Η κόρη του Βίκυ παντρεύτηκε τον Αλέξανδρο Οικονόμου, γενικό διευθυντή της ΜΕΤΚΑ.
Κάρεν Τζόι Φάουλερ

Βιογραφία

Η Φάουλερ γεννήθηκε στο Μπλούμινγκτον της Ιντιάνα, όπου πέρασε τα πρώτα έντεκα χρόνια. Στη συνέχεια, η οικογένειά της μετακόμισε στο Πάλο Άλτο της Καλιφόρνιας. Η Φάουλερ σπούδασε στο Πανεπιστήμιο της Καλιφόρνια στο Μπέρκλεϊ και κέρδισε πτυχίο στην πολιτική επιστήμη.  Κέρδισε αναγνωρισμένα βραβεία όπως τα PEN/Φώλκνερ, Νεμπούλα κτλ. Σήμερα ζει στο Ντέιβις της Καλιφόρνια. 
Στο τελευταίο έτος του διδακτορικού της, απέκτησε το πρώτο της παιδί και αφιερώθηκε για 7 χρόνια στην φροντίδα παιδιών. Νιώθοντας ξεκούραστη, αποφάσισε να παρακολουθήσει μαθήματα χορού και αμέσως μετά μαθήματα δημιουργικής γραφής στο Πανεπιστήμιο της Καλιφόρνιας στο Ντέιβις. Συνειδητοποιώντας ότι δεν θα τα καταφέρει ποτέ να γίνει χορεύτρια, η Φάουλερ ξεκίνησε να γράφει ιστορίες επιστημονικής φαντασίας, ξεκινώντας με τo διήγημα "Recalling Cinderella" (μετάφραση: Ανακαλώντας την Σταχτοπούτα, 1985) στο L Ron Hubbard Presents Writers of the Future Volume 1 (1985) και Artificial Things (1986), μια συλλογή σύντομων ιστοριών.
Οδός Σταδίου

Ιστορικό

Η σύγχρονη οδός ανακατασκευάστηκε αρχικά από τις αρχές έως τα μέσα του 19ου αιώνα. Αρχικά ήταν ρέμα το οποίο καλύφθηκε. Στη συνέχεια η οδός ασφαλτοστρώθηκε. Άμαξες και τρόλεϊ άρχισαν να χρησιμοποιούν την οδό κατά τον 20ο αιώνα και η οδός ήταν διπλής κατεύθυνσης. Παλαιά διώροφα και τριώροφα νεοκλασικά κτήρια βρισκόταν επί της οδού. Μετά τον Εμφύλιο πόλεμο η οδός έγινε μονής κατεύθυνσης με τρεις λωρίδες κυκλοφορίας και χώρους στάθμευσης. Στα τέλη της δεκαετίας του 1950 και κατά τη δεκαετία τού 1960 αρκετά κτήρια γκρεμίστηκαν και στη θέση τους κατασκευάστηκαν οκταώροφα και δεκαώροφα νέα κτήρια, κυρίως γραφείων, αν και αρκετά νεοκλασικά κτήρια διασώθηκαν. Πρόκειται κυρίως για μια εμπορική οδό, με πολυτελή καταστήματα να βρίσκονται πλησίον της Πλατείας Συντάγματος και τα λαϊκότερα κοντά στην Πλατεία Ομονοίας. Τα καταστήματα είναι παραδοσιακά καταστήματα ένδυσης και υπόδυσης τα οποία συγκεντρώνονται στο τμήμα από την οδό Αιόλου, ενώ η περιοχή κοντά στη Πλατεία Κλαυθμώνος ήταν νωρίτερα το κέντρο των καταστημάτων ηλεκτρονικών. Σήμερα τα λουκέτα στα καταστήματα έχουν αυξηθεί λόγω της οικονομικής κρίσης.